90. schôdza NR SR - 7.deň - B. popoludní
Dátum: 2023-05-11
Poslanec: Šefčík, Marek (OĽANO)
Druh vystúpenia: Vystúpenie v rozprave

120. Ďakujem pekne za slovo, pán predsedajúci. Vážený pán predkladateľ alebo predkladatelia, vážené kolegyne, kolegovia, ja som sa neprihlásil ani s jednou faktickou poznámkou. Na každého jedného som sa mohol prihlásiť a hovoriť, ale povedal som si, robil som si pekne poznámky a povedal som si, že vystúpim v záverečnom, teda ešte vystupujem v rozprave, aby ste mohli na mňa reagovať, ale takto, komplexne všetko som si pekne značil a videl som, kam sa táto debata uberá a chcem povedať, že viac ako, keď to môžem ako odhadnúť ako učiteľ matematiky, viac ako 90 % rozpravy, neurazte sa teraz, ale bolo mimo problému. Pretože ešte, ešte takto, na úvod, Mária Šofranko povedala, že ja budem diplomatická, lebo ste tu v presile. No tak tí, ktorí ma poznáte, tak ja diplomatický nebudem. Neviem byť taký diplomatický, keď mám nejaký názor a som presvedčený o tom, že by tu mal zaznieť, tak ho poviem. Takže dovoľte mi aj tento príspevok. Budem postupne reagovať. Hovoril Igor Kašper: "My sa tu bavíme o tom, či je správne zaviesť tretiu hodinu telesnej výchovy?" Dal nám takú otázku, že či sme, sorry, že to tak poviem, sa zbláznili, že niekde v iných krajinách majú viac hodín telesnej výchovy, Maďarsko päť, myslím, Nórsko, Francúzsko atď., mohol by som menovať, a na konci, niekde na chvoste je Česko a Slovensko s dvomi hodinami telesnej výchovy. Ešte raz zopakujem tú otázku: "My sa tu bavíme, či je správne zaviesť tretiu hodinu telesnej výchovy?" Igor, ty aj Karol viete, že my všetci, čo sme tu a aj ďalšia a možno celá snemovňa, 150 ľudí, sa o tom nebaví. Nikto o tom nepochybuje. Ja osobne som za to, aby bolo viac hodín telesnej výchovy nielen na základných, ale aj na stredných školách. Čiže o tom sa nebavíme a vy to dobre viete. A mleli ste to tu dokola-dokola-dokola, hovorím 90 % času, a išli ste mimo toho, o čom by sme sa mali baviť. V medzipre... medzirezortnom pripomienkovom konaní sú aj pripomienky, ale tie ste nespomínali. Aj ministerstvo samé dalo pripomienky, kde nikde nenamieta, že by malo byť viac hodín telesnej výchovy. To ministerstvo nikde nenamieta. Dokonca ja takisto to nenamietam, a ešte raz zopakujem, pre mňa aj päť. Pre mňa aj päť. Učil som takmer 18 rokov, väčšinou na stredných školách, chvíľku aj na základnej. Rok a pol, teda matematiku, fyziku som učil, a rok a pol som učil aj telesnú výchovu, lebo sme nemali telocvikára, tak som učil aj telesnú výchovu. Ja som mal rád ten predmet. Ja som to rád učil. A Igor, keď si ty tu spomenul, že to máme spájať, tie hodiny, tak ja som presne zašiel za riaditeľom, mal som aj iné pohnútky, aby som sa večne neprezliekal teles... lebo som cvičil s tými žiakmi, aby som sa večne neprezliekal, telesná, matematika, fyzika, tak som mu povedal, prosím o dvojhodinovky. Bolo to super. Schvaľujem a keď budú štyri hodiny telesnej výchovy, tak dajme dve dvojhodinovky. Som rád, tak by to malo byť, som za. A teraz o tom, čo Maťa Šofranko len jemne načrtla, Karol pri tom pozmeňováku to jemne načrtol, ale inde to neodznelo od nikoho, koho, kto ste boli v rozprave alebo vo faktických, o tom najväčšom probléme, ktorý tam je. Ja priznávam, že som takisto hlasoval v prvom čítaní za, pretože s ideou zákona súhlasím a 111 poslancov to podporilo. Ale chodil som za predkladateľmi a prosil som, aby tam bol ten priestor pre školy, aby to mohli zaviesť. Nehovorím, aby sa pripravili, aby to mohli zaviesť. Keby sme to schválili vtedy a kritizujem Gröhlinga takisto, že hneď, keď tam Karol začal chodiť, tak Gröhling mal povedať, áno, ideme to riešiť a vyriešime to. A v roku 2020 vieme, že bol covid, boli iné problémy, deti ostali doma, nehýbali sa ani tie dve hodiny, že bolo treba to zaviesť čím skôr. A keby sme to schválili v roku 2020 v máji, tak podľa tých argumentov, ktoré sme si vypočuli od zástupcov škôl na školskom výbore, tí, čo ste tam boli, tak bolo jasné, že aj keby sa to schválilo v máji 2020, tak dajme platnosť od septembra 2021 a majú školy niečo vyše roka, rok plus prázdniny, na to, aby to mohli implementovať do tej praxe. Keby sme to schválili v roku 2022, tak takisto treba ten rok na to, a mohlo to byť. Ja by som vtedy tomu tlieskal. A teraz znova, ja som navrhoval, pretože nie so všetkými námietkami ministerstva školstva súhlasím. Ja nesúhlasím napríklad s tým, čo hovorili o telesnej, o telocvičniach, ale k tomu sa ešte dostanem. Takže ak by sme to schválili teraz v máji, resp. v júni, keď to prezidentka podpíše, 2023, tak dajme im rok na to, aby to mohli implementovať do praxe. A vysvetlím, kde vznikajú problémy. My to chceme zaviesť pre celé Slovensko. Unisono pre celé Slovensko, základné školy. To znamená, že sa všetkým navýšia hodiny telesnej výchovy. Ináč vy viete, predkladatelia, že ja som bol za to, aby nie z disponibilných sme brali, ale radšej zohnali peniaze z ministerstva financií a dali tie hodiny telesnej výchovy pre tie deti, pre tých žiakov navyše, že nie dve hodiny, ale tri, ale navyše, nie z disponibilných hodín. A teraz, my to schválime teraz a budeme chcieť od tých škôl, aby od 1. septembra na to nabehli. Milan volal jednému riaditeľovi, ty si volal ďalšiemu, Karol má tiež od dvoch, ale jasné, ja mám takisto avízo od riaditeľov, od učiteľov, ktorí tvoria ten program tam na škole, od tých, aj od tých, ktorí už teraz... Poprosím kolegu Joža, aby mi do toho neskákal. Ďakujem za pochopenie. (Prerušenie vystúpenia predsedajúcim.) Blanár, Juraj, podpredseda NR SR 121. Pán poslanec Pročko, keď vám to niekto robí, tak vám to vadí, ale keď to robíte vy niekomu, tak to nevadí. Tak poprosím vás,... Šefčík, Marek, poslanec NR SR 122. (Povedané súbežne s predsedajúcim.) A to je kolega, ja ho mám rád, ale toto nie. Blanár, Juraj, podpredseda NR SR 123. (Povedané súbežne s rečníkom.) ... neprerušujte svojho bývalého koaličného kolegu, ktorý chce (reakcia z pléna), no zrejme bývalého, lebo sa od neho dištancujete. Nech sa páči, pán Šefčík, pokračujte. Šefčík, Marek, poslanec NR SR 124. Dobre. Pán predsedajúci, ja budem pokračovať. Teraz už niektoré školy a možno ma počúvajú aj tí riaditelia, už niektoré školy majú plán na budúci rok. Majú učiteľov, ktorých, ktorých na škole určite budú mať budúci rok, ktorí im povedali teraz, že neodchádzajú z tej školy, že ostávajú tam. A teraz my zavedieme tretiu hodinu telesnej výchovy, opakujem, na celé Slovensko pre základné školy. Ten riaditeľ, ak to budú hodiny navyše, potrebuje nutne navyše učiteľov, ktorí to budú učiť. Nie každý je schopný učiť telesnú výchovu, to asi chápeme, nie každý chce z tých učiteľov, ktorí nemajú vyštudovanú telesnú výchovu, učiť telesnú výchovu, to asi chápeme. Úplne ideálne by bolo, keby to učili telocvikári. A teraz my chceme od nich, aby cez leto, a to nieže jedna škola zháňa telocvikára, ale druhá ho prepustila a že ten prejde odtiaľ sem. Nie. Všetky školy naraz budú zháňať tých učiteľov, ktorí to budú učiť. Pretože niektorí majú plné úväzky plus nejaké hodiny navyše, nedá sa ísť donekonečna s tými hodinami, samozrejme, a niektorí, niektorí tí telocvikári budú musieť, teda riaditelia, pardon, budú musieť tých telocvikárov pribrať na tú školu, budú mať pre nich, povedzme veľká škola, tak úväzok 20, 22, resp. 23 hodín, tak potrebujem nového telocvikára, lebo mám veľkú školu a pribudli mi tam hodiny telesnej výchovy. Alebo dvoch potrebujem. Na ďalšej škole tiež potrebujú. Odkiaľ? A teraz poďme na situáciu, ktorú ste naznačili v pozmeňovacom návrhu, že to pôjde z disponibilných hodín. Tak ja potrebujem tých telocvikárov a na disponibilné hodiny znova sú riaditelia, ktorí to už majú naplánované na budúci rok. Teraz z tých disponibilných hodín potrebujem ubrať. Takže potrebujem, angličtinár, dejepisár, tam som mal tie disponibilné hodiny, zrazu nebude mať plný úväzok. Čo mu poviem? Že budeš učiť s nie plným úväzkom? Alebo ho prepustím, toho človeka? Do septembra, Igor. Teraz, odteraz do septembra. Odkiaľ nájdem tých učiteľov, tých telocvikárov a čo poviem tým učiteľom? Nepripravil som sa na to, nie, pretože ja nemôžem mať v zálohe tri roky, že vy hovoríte o tom návrhu tri roky a teraz ja v zálohe mám nejakých učiteľov, ktorých tam rýchlo dám a zaplátam tie diery? Na maličkej škole sa to dá, verím, že áno. Na veľkých školách to bude väčší problém. No a teraz prejdem k tomu ohľadom tých telocviční. Nesúhlasím s ministerstvom školstva, čo uviedlo pripomienku, že niektoré školy nemajú telocvične. V tomto súhlasím s predkladateľmi návrhu zákona, že toto nevnímam ako problém, pretože telocvične sa nebúrajú, ale sa stavajú. Sú vždy, keď my sme boli, a teraz je tých telocviční viac. A my sme cvičili. Ja hovorím, že dokážeme sa aj, prepáčte, že to tak poviem, ale v extrémnych prípadoch sa dokážeme aj prechádzať s tými deťmi. Ja keď som, keď mi nedovolili cvičiť, že si ublížim a škola bude mať problémy a neviem čo, tak som zobral žiakov a spýtal som sa, že čo môžem robiť, riaditeľky, a ona mi povedala: "Môžte sa prechádzať." Tak som zobral tých žiakov a prechádzali sme sa po Skalici. Rýchla chôdza. Prechádzal som sa s nimi, ale mali sme pohyb, vyvetrali sa. Čiže ja protestujem proti tomu argumentu, že je málo telocviční. To by sme mohli takto uzavrieť, že toto nie je problém. Problém je to, čo som hovoril predtým. Ďalšia vec. Maťa Šofranko to spomínala, že by to malo byť také, v tej svojej rozprave, že by to malo byť také vyvážené v tej škole a tak. Ani ten argument neberiem, že keď telocvikári chcú, resp. nie telocvikári, ale spoločnosť keď požaduje možno viac hodín telesnej výchovy, tak prečo nie viac hodín na matematiku, prečo nie na slovenčinu, prečo nie na fyziku, prečo nie na chémiu? Nie. Lebo ja dávam, hoci som matikár-fyzikár, ja dávam na jednu misku váh všetky predmety okrem telesnej a na druhú misku váh dávam telesnú výchovu. A skutočne je to momentálne v tých školách tak, že deti viac sedia na zadkoch a učia sa a málo majú toho pohybu. Je to takto (rečník gestikuláciou rúk naznačuje pomer vyváženosti), pardon, je to takto, dajme viac pohybu tým deťom. Čiže ani tento argument neberiem. Znova sa vraciam k tomu, čo som povedal na začiatku. Niektoré veci - súhlasím, s inými nie. A tá, s ktorou nesúhlasím, ja som to už rozobral. Niekto tu povedal, bol to, myslím, znova Igor Kašper, že ak to nebude teraz, nebude to nikdy. Ja si dovolím s týmto nesúhlasiť. Ministerstvo si predsa uvedomuje, že toho pohybu viac treba a v tom medzirezortnom pripomienkovom konaní hovorí ministerstvo, že nesúhlasí so schválením tohto návrhu, pretože nemalo by sa to robiť cez zákon, ale cez, cez štátny vzdelávací program, ktorý schvaľuje ministerstvo, že tam by sa mali tie hodiny navýšiť. Ministerstvo neprotestuje, že ich netreba navýšiť, len hovorí, že nie takýmto spôsobom. Ja opakujem, keď, keď to schválime v jednom roku, a znova, nesúhlasím s tým, že to nejde. Ide to. Ide to! Ale ja sám som povedal predkladateľom, že za to zahlasujem, ak tam dajú pozmeňovák, že dajú školám, hoci ani s tým nesúhlasia mnohé školy, ani ministerstvo, ak dajú pozmeňovák, že posunú účinnosť zákona na 1. september 2024. A ja som presvedčený o tom, že tie školy budú mať omnoho väčší priestor na to, aby to do tej praxe dostali. Odznelo tu, že súhlasia s tým prezidenti zväzov. Bolo spomenuté meno Kováčik, Šatan, že súhlasia s tým vysoké školy, ktoré vzdelávajú pedagógov, ktorí sa venujú telesnej výchove, že normálni telocvikári, to povedal Jožo Pročko, že normálni telocvikári to chcú, ďalej, že to chcú rodičia detí. Viete, ja keď sa opýtam hociktorého rodiča, či by chcel, aby jeho dieťa bolo zdravšie, tak povie, že áno. Keď poviem rodičom, že či chcú, aby viac sa tie deti hýbali, no tak možno nie 100 %, ale 90 % tých rodičov povie, že áno. Ale nepovedali sme im, že ako to chceme spraviť, iba či to chcú. Iba či to chcú. Nepovedali sme im, že to pôjde z disponibilných hodín a mnohí, ktorí tu vystupovali dnes, učili možno rok-dva a ešte viac bolo takých, ktorí neučili vôbec. Neboli v školách vôbec. Čiže ja som učil vtedy, keď, keď prišla tá reforma. A keď prišla reforma a dostali sme disponibilné hodiny, že škola sa môže profilovať, že škola môže, riaditeľ môže prispôsobiť tie disponibilné hodiny, áno, aj tomu, aby niektorým učiteľom mohol vyrobiť tie úväzky, aby mali plné úväzky, tak keď sme, keď toto bolo zavedené, tak ja som prvý kričal hurá a hovoril som: poďme ďalej, dajme tých disponibilných hodín viac, uberme tých povinných a dajme tých disponibilných, aby tie hodiny, aby tých, tie školy sa mohli viac profilovať a aby mali väčšiu voľnosť. A vidíte, je tu pozmeňovák, kde sme zistili alebo predkladatelia zistili, že v štvrtom ročníku základnej školy je, sú dve disponibilné hodiny. My dáme, pardon, jedna, jedna je tam. A my ju chceme dať na telesnú výchovu. Ale hop! Cirkevné školy sú preto cirkevné, že si jednu z tých disponibilných hodín v každom jednom ročníku dávajú na náboženstvo. Odkiaľ zoberú z tých disponibilných? Čo, my im chceme povedať, že aby si to zobrali? Rýchlo pozmeňovák, aby to nemusel, aby to nemuseli riešiť inak. Ako by to inak vyriešili? Tých disponibilných hodín je skutočne málo. A vy ste už v pozmeňováku povedali, že áno, z nich chcete brať. A skutočne v niektorých ročníkoch sú dve disponibilné hodiny. A teraz, niektorá škola si to dala na dejepis, niektorá na angličtinu, niektorá si to dala na matematiku. Toto im zoberieme. Ja nechcem, aby sme im to brali. Radšej dajme hodinu navyše tej telesnej výchovy. Ja som za, ale určite nie od 1. septembra 2023, keď to schválime v tom istom roku. Máme tu mnoho príkladov zákonov, aj napríklad o tehotenskom príspevku, ktoré sme chceli, aby mali účinnosť skôr. A nie, posúvalo sa to. Platí to až od 1. apríla 2021, hoci sme to schválili rok predtým. Sociálna poisťovňa jednoducho povedala, že sa nestíha na to pripraviť, aby to takto vyplácala. Áno, v spolupráci s ministrom vaším, Igor, sa to robilo a posúvalo sa to. Každý tomu rozumel, musí sa to posunúť, aby sa na to tá Sociálna poisťovňa pripravila. Vieme to spraviť, len treba chcieť. Vieme to spraviť, len teraz, teraz, len treba chcieť. Aj to tu odznelo v rozprave, aj to som si poznačil. Vieme to spraviť, áno, spravme to, spravme všetko pre to, aby to prešlo sto tridsiatimi hlasmi alebo znova sto jedenástimi. Ja som ten, ktorý chce iba tú drobnosť, aby sme posunuli účinnosť zákona tak, aby tým školám sme vyhoveli a som za. Napriek tým námietkam, ktoré majú. Igor Kašper, Karol Kučera, Maťa Šofranko, ja a ďalší sme sedeli na školskom výbore a počúvali zástupcov základných škôl, cirkevných, súkromných a aj štátnych a mne sa nezdalo, že by mali také stanovisko, že by tu v rozprave to neodznelo. Nie, oni mali negatívne stanovisko k tomuto. Prikláňali sa k tomu, čo hovorí ministerstvo školstva, že to treba cez ten štátny vzdelávací program. A treba tam navýšiť hodiny telesnej výchovy a ani jeden z nich, čo tam boli zástupcovia, nepovedal, že telesnej výchovy je dosť a že netreba to navýšiť. Nie. Treba. Treba určite, ale hovorili ako. Takže nehľadali, ako sa to nedá, oni hľadali, ako sa to dá. Ešte prepáč, Igor, si troška, jednu takú poznámku som si dal, to je úplne ako mimo témy teraz, mimo témy, ale ty si to spomenul, že tri krajiny v Európe majú šport pod ministerstvom školstva. Tri krajiny v Európe iba. Áno? Tak. No a ja nie som proti, aby vzniklo ministerstvo športu. Ja vôbec nie som proti. Ale napríklad táto téma sa netýka len športu a zväzov, ale táto téma sa týka bytostne školstva. Čiže tým, že to je previazané jedno s druhým, tak v tejto téme určite to má byť previazané, hej? Tri krajiny v Európe majú šport pod školstvom a ešte si dodal: "Naše hnutie podporí samostatné ministerstvo športu." (Reakcia z pléna.) A teraz prichádza, prosím? (Reakcia z pléna.) A cestovného ruchu. A teraz prichádza to rypnutie, taký systém, čo sa týka generálneho prokurátora, nemá nikto v Európe. A SME RODINA s tým súhlasí. (Reakcia z pléna.) Dobre, som povedal, že toto je úplne mimo témy. (Reakcie z pléna.) Áno. (Reakcie z pléna.) Dobre. Dobre, tak ja budem končiť, ešte, ešte záver. Ja som, tí, ktorí tu boli v pléne, si všimli, že ja som pozorne každého počúval a nikomu som neskákal do reči. Pán predseda parlamentu tu vtedy nebol. Ja som pokojne sedel. Povedal som, že teraz vystúpim a pán predseda parlamentu mi teraz, hovorí niečo na mňa tu zozadu, nie je to úctivé. Ako nechajme, on bude mať možnosť sa vyjadriť, ja som chcel takto sa vyjadriť a aj keď mám iný názor, podobne ako Maťa Šofranko, ja hovorím, že vy ste, s mnohými som kamarát, fungujeme spolu, chcem s vami ďalej fungovať, chcem s vami ďalej komunikovať, ale neznamená to, že vo všetkom musíme mať úplne rovnaké názory. Zvlášť keď som z praxe, keď som takmer 18 rokov na tých školách fungoval, a ja si myslím, že môžem povedať aj iný názor, ako tu odznel predtým. Takže posledná veta. Už dávno to malo byť. Mali sme mať štyri hodiny, päť hodín telesnej výchovy. Už dávno to malo byť. A ja namietam jedinú jednu vec, jedinú jednu. Dokonca som povedal, nesúhlasím ani s niektorými pripomienkami. Som za, aby sa to spravilo tvrdo, ale tak, aby to školy dokázali implementovať ľahšie do praxe. Ročný odklad. Teraz to schválime a dajme odklad na september 2024. O to som prosil predkladateľov, bohužiaľ, neboli prístupní. A viem, že nebol som sám, ktorý o to prosil. Ďakujem pekne za pozornosť a vypočutie, aj za to tým všetkým, ktorí mi neskákali do toho vystúpenia, že som sa mohol vyjadriť a mohol som prejaviť aj, alebo vyjadriť aj iný názor. Ďakujem.